Diari Oficial de la Generalitat Valenciana


Sumari del DOGV 8597, del 23-07-2019 (2019/7415)

RESOLUCIÓ de 17 de juliol de 2019, del conseller d'Educació, Cultura i Esport, per la qual es convoquen els XXXVIII Jocs Esportius de la Comunitat Valenciana en edat escolar i s'aproven les bases per les quals es regulen.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8597

Data del DOGV
:   23-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7415


Data del document
:   17-07-2019

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 17 de juliol de 2019, del conseller d'Educació, Cultura i Esport, per la qual es convoquen els XXXVIII Jocs Esportius de la Comunitat Valenciana en edat escolar i s'aproven les bases per les quals es regulen. [2019/7415]  
D'acord amb el que es disposa en l'Estatut d'Autonomia de la Comunitat Valenciana, en el seu article 49.28, l'esport és competència exclusiva de la Generalitat.  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'apartat 6 del seu article 2, com a principi rector de l'administració pública, «el reconeixement de la pràctica esportiva com a factor essencial per a la cura de la salut, per a l'augment de la qualitat de vida i del benestar social, per al desenvolupament integral de la persona i per al rendiment de beneficis de salut a totes les edats mitjançant les activitats físiques oportunes», i en el seu apartat 7, el «reconeixement de l'esport i l'activitat física com a valor educatiu que contribueix a la formació integral de xiquets i joves».  
A més, entre les línies generals d'actuació de la Generalitat que s'estableixen en l'article 3 de la citada Llei 2/2011 està la d?«Implantar i desenvolupar programes esportius en l'edat escolar, amb especial atenció al desenvolupament d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».  
L'article 15 de la Llei 2/2011, estableix mesures de protecció a esportistes en edat escolar, entre les quals destaca l'exigència, al personal tècnic i entrenador, d'acreditar una titulació oficial en activitat física i esport adequada per a garantir la seua formació en funció de l'edat i nivell esportiu.  
La figura de l'entrenador o entrenadora és un dels elements més importants en el desenvolupament de l'esport base, ja que és la persona que inicia i guia el procés de formació dels i de les esportistes en edat escolar.  
La formació del personal tècnic continua en procés de canvi des de fa molts anys i actualment s'estableixen dues vies oficials, en funció de si la modalitat esportiva pertany a ensenyaments de règim especial o són modalitats pertanyents al període transitori establit. A més, també es continuen organitzant alguns cursos federatius amb validesa només en l'àmbit federat.  
Tot això fa que existisquen problemàtiques diferents segons cada esport, la qual cosa fa difícil el compliment de l'exigència de titulació oficial. I per això és necessari un procés d'adaptació que requereix un període d'aplicació progressiva d'admissió de titulacions federatives extraordinàriament en els Jocs Esportius, fins a la definitiva implantació dels ensenyaments i formacions esportives oficials i l'existència d'una llei de regulació de les professions de l'esport. L'any 2017 en els XXXVI Jocs Esportius, es preveien tres anys per a les modalitats esportives en període transitori que disposen d'un pla formatiu i cinc anys per a les modalitats que són ensenyaments de règim especial.  
  
Així mateix, l'article 31 fa un esment exprés als Jocs Esportius de la Comunitat Valenciana com un «conjunt de competicions i activitats de caràcter esportiu, de convocatòria anual, dirigides a la població en edat escolar, en atenció a la seua diversitat i oberta a la participació de tota mena d'entitats i centres docents».  
Els Jocs Esportius de la Comunitat Valenciana proposen una adaptació del fenomen competitiu i participatiu contemplant els valors formatius i constructors de la personalitat que han de considerar-se en aquestes edats. També comprenen trobades esportives que faciliten la pràctica esportiva de persones amb diversitat funcional, adaptant l'activitat quan és convenient i fomentant la participació inclusiva, igualitària i educativa.  
El nivell de participació general és el denominat de promoció, existint també en alguns esports un nivell més competitiu com és el d'iniciació al rendiment, que constitueix la primera etapa en el camí cap a l'esport d'elit i alt rendiment.  
En la categoria prebenjamí, només es convoca la modalitat de multiesport amb activitats mixtes que afavorisquen la igualtat i la coeducació. També es considera molt recomanable el multiesport en les categories benjamí, aleví, infantil i cadet, ateses les característiques especials del desenvolupament evolutiu dels xiquets i xiquetes amb aquestes edats.  
En l'organització dels Jocs Esportius de la Comunitat Valenciana col·laboren els ajuntaments i federacions esportives dins dels seus respectius àmbits d'actuació i competències.  
Amb la intenció de complir amb les línies esmentades, la Generalitat convoca anualment els Jocs Esportius de la Comunitat Valenciana com a campanya de promoció de l'esport i l'activitat física en edat escolar.  
Per això, a proposta del director general d'Esport, i en virtut de les funcions que m'atribueix el Decret 5/2019, de 16 de juny, del president de la Generalitat, pel qual determinen el nombre i la denominació de les conselleries i les seues atribucions, resolc:  
  
Primer  
Convocar els XXXVIII Jocs Esportius de la Comunitat Valenciana per al curs/temporada 2019-2020.  
  
Segon  
Aprovar les bases per les quals es regulen els Jocs Esportius de la Comunitat Valenciana que figuren en l'annex I de la present resolució.  
  
Tercer  
Es faculta el director general d'Esport perquè dicte les resolucions necessàries per a l'aplicació i interpretació de la present resolució, i es delega la facultat d'adoptar les mesures oportunes per a l'adequat desenvolupament i funcionament dels Jocs Esportius de la Comunitat Valenciana.  
  
Quart  
La present resolució produirà efectes des de l'endemà de la seua publicació en el Diari Oficial de la Generalitat Valenciana.  
  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, de procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, els interessats podran interposar potestativament recurs de reposició davant el conseller d'Educació, Cultura i Esport, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, o bé caldrà plantejar directament recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 17 de juliol de 2019.- El conseller d'Educació, Cultura i Esport: Vicent Marzà i Ibáñez.  
  
  
  
ANNEX I  
Bases generals per les quals es regulen   
els XXXVIII Jocs Esportius de la Comunitat Valenciana  
  
1. Participants.  
1.1. Entitats: podran sol·licitar la participació en els Jocs Esportius de la Comunitat Valenciana els centres d'ensenyament, clubs esportius, associacions o altres entitats legalment constituïdes, la seu social de les quals es trobe dins del territori de la Comunitat Valenciana. Les entitats podran inscriure esportistes, personal tècnic i personal delegat que complisquen els requisits establits en els apartats següents.  
1.2. Esportistes: podran participar en els Jocs Esportius de la Comunitat Valenciana els i les esportistes amb data de naixement entre l'1 de gener de 2002 i el 31 de desembre de 2013 que estiguen escolaritzades en centres educatius oficials no universitaris de la Comunitat Valenciana.  
En jornades d'esport adaptat podrà ampliar-se l'edat de les persones participants si estan escolaritzades en centres educatius oficials no universitaris de la Comunitat Valenciana.  
Es recomana que un/a esportista no participe en més d'una competició o activitat en el mateix dia.  
1.3. Personal tècnic i personal delegat: entre tot el personal de les entitats i equips participants en els Jocs Esportius de la Comunitat Valenciana, almenys una persona haurà de ser major d'edat, com a responsable dels i de les esportistes participants.  
El personal tècnic haurà d'acreditar la titulació oficial en activitat física i esport adequada per a garantir la formació dels i de les esportistes en funció de l'edat i nivell esportiu, d'acord amb l'annex II.  
  
A més, el personal tècnic i personal delegat haurà de disposar de la certificació negativa del Registre Central de Delinqüents Sexuals. Serà responsabilitat de cada entitat participant exigir a aquest personal, la certificació negativa del Registre Central de Delinqüents Sexuals en els termes previstos en l'article 13.5 de la Llei orgànica 1/1996, de 15 de gener, de protecció jurídica del menor.   
En el nivell d'iniciació al rendiment es regularà la titulació mínima exigida en les bases de competició específiques de cada esport.  
  
2. Esports convocats.  
2.1. Estarà oberta la inscripció a tots els esports amb federació autonòmica legalment constituïda, així com a les activitats físiques reconegudes i qualificades per la Generalitat, sempre que compten amb un mínim de participants per a poder realitzar la competició o activitat, d'acord amb l'estipulat en la present resolució per a cadascun dels esports i fases.  
2.2. En el cas de persones amb diversitat funcional, els esports, categories, nivells, edats, fases de competició i calendaris es determinaran en funció de les inscripcions que es realitzen, així com de les necessitats i característiques dels practicants. Es fomentarà la inclusió de les persones amb diversitat funcional en els equips, jornades i trobades dels Jocs Esportius de la Comunitat Valenciana. Es podran convocar modalitats esportives específiques com el golbol, boccia, eslàlom, etc., en les quals la participació siga inclusiva.  
2.3. Les modalitats de futbol i futbol sala es regiran exclusivament pel que es disposa en les bases 7.3. i 7.4., així com per les bases de competició específiques de futbol sala.  
  
3. Categories.  
Les categories, per any de naixement, seran les següents:  
  
 Any de naixement Equivalència curs escolar  
Prebenjamí (només multiesport segons l'estipulat en la base 4.1.) 2012/2013 1r i 2n Educació Primària  
Benjamí 2010/2011 3r i 4t Educació Primària  
Aleví 2008/2009 5é i 6é Educació Primària  
Infantil 2006/2007 1r i 2n ESO  
Cadet 2004/2005 3r i 4t ESO  
Juvenil (només esportistes que no tinguen llicència federada i exclusivament en l'àmbit municipal).   
2002/2003 1r i 2n Batxillerat.  
Cicles formatius  
  
  
Excepcionalment en algunes modalitats esportives podran variar els anys de naixement i nom de la categoria, d'acord amb criteris tècnics establits entre la corresponent federació esportiva i la Direcció General d'Esport, i detallats en les bases de competició específiques de cada esport.  
Excepcionalment en categoria juvenil podran participar els i les esportistes amb data de naixement en els anys 2000 i 2001 que estiguen cursant els estudis de 1r o 2n de Batxillerat o Cicles Formatius, degudament matriculats en un centre educatiu oficial no universitari, acreditant-lo amb el seu certificat d'escolaritat.  
  
4. Nivells de participació.  
El nivell de participació general és únic, nivell de promoció.  
En les modalitats esportives establides en la base 4.2., es preveurà la possibilitat de participació en dos nivells: nivell de promoció i nivell d'iniciació al rendiment.  
4.1. Nivell de promoció  
És el nivell únic, amb caràcter general.  
4.1.1. En categoria prebenjamí, només es convocarà la modalitat de multiesport amb activitats mixtes que afavorisquen la igualtat i la coeducació, d'acord amb les especificacions establides en la base 5.1.3.  
  
4.1.2. En categories benjamí i aleví totes les competicions i activitats seran mixtes, ateses les característiques especials del desenvolupament evolutiu dels xiquets i xiquetes en aquestes edats.  
També es considera molt recomanable el multiesport en aquestes categories.  
4.1.3. En les categories d'infantil, cadet i juvenil la composició d'equips i les competicions i activitats podran ser masculines, femenines o mixtes.   
En el supòsit que no existisca competició mixta, o que algun o alguna esportista s'integre en un equip del sexe oposat, disputarà la competició que els correspon segons els criteris següents:  
- Quan en la composició d'un equip s'inscriga un sol esportista de diferent sexe dels altres components de l'equip, disputaran la competició que li correspondria per la majoria dels seus components.  
- Quan en la composició d'un equip s'inscriga més d'un esportista de l'altre sexe, disputaran la competició masculina.  
4.2. Nivell d'iniciació al rendiment  
Es convoca nivell d'iniciació al rendiment en els esports següents: atletisme, bàsquet, handbol, natació, rugbi, triatló i voleibol, així com qualsevol altra modalitat esportiva que per les seues característiques tècniques, d'organització i funcionament siga aconsellable.  
  
El nivell d'iniciació al rendiment presenta un objectiu més competitiu que el de promoció, i constitueix la primera etapa en el camí cap a l'esport d'elit i alt rendiment, més adaptat pel seu nivell i organització a clubs, associacions esportives i centres educatius que per la seua estructura organitzativa i esportiva així ho aconsellen.  
L'adscripció al nivell d'iniciació al rendiment, categories, equips i competició estaran condicionades a criteris tècnics establits entre la corresponent federació esportiva i la Direcció General d'Esport, i detallats en les bases de competició específiques de cada esport.  
  
  
5. Àmbits de competició en el nivell de promoció.  
5.1. Municipal i intermunicipal.  
5.1.1. Competicions i trobades municipals: organitzades pels corresponents ajuntaments per a totes les categories. Els ajuntaments aprovaran les modalitats esportives i categories que organitzen segons la demanda esportiva. Així mateix, podran establir totes les normes organitzatives que estimen necessàries per al bon desenvolupament de les activitats i competicions, sempre que no contradiguen o contravinguen les bases de la present resolució.  
Els ajuntaments informaran d'acord amb la base 7.5., de les inscripcions per ells registrades i de les fases de competició que organitzen, a les seccions d'Activitat Física i Esport de la direcció territorial d'Educació, Cultura i Esport corresponent.  
S'entén com a fase municipal/intermunicipal aquella que comporta una celebració de trobades o competició esportiva periòdica i de duració prolongada, amb una participació mínima de 4 equips per esport i categoria i que pertanguen a tres o més entitats.  
5.1.2. Competicions i trobades intermunicipals: els ajuntaments, mancomunitats o qualsevol institució pública supramunicipal podran organitzar competicions i activitats que acullen participants de diversos municipis.  
5.1.3. En l'àmbit municipal o intermunicipal en la categoria prebenjamí, els ajuntaments o les institucions públiques supramunicipals, en el marc de les seues competències, hauran d'introduir el multiesport com a única modalitat esportiva, basada en la pràctica de diversos esports amb caràcter individual i/o col·lectiu, amb activitats mixtes que afavorisquen la igualtat i la coeducació, adequant les normes i les característiques de joc a les necessitats de les edats i a fi d'evitar una especialització esportiva precoç.  
S'haurà d'informar del projecte de multiesport, per part de l'ajuntament o la institució pública supramunicipal que organitze aquesta modalitat, a la secció d'Activitat Física i Esport de la direcció territorial d'Educació, Cultura i Esport corresponent a la seua província.  
També es considera molt recomanable el multiesport amb activitats mixtes en les categories benjamí, aleví, infantil i cadet per a afavorir la igualtat i la coeducació.  
Excepcionalment en la categoria de prebenjamí s'admetran altres modalitats esportives específiques sempre que hagen adequat les seues normes i característiques de joc a les necessitats educatives d'aquestes edats, i que estiguen aprovades en les bases específiques de la modalitat esportiva de prebenjamí corresponent, que haurà de presentar l'ajuntament organitzador en la secció d'Activitat Física i Esport de la Direcció Territorial d'Educació, Cultura i Esport corresponent a la seua província.  
5.1.4. De les competicions municipals i intermunicipals es classificaran els equips per a la competició provincial d'acord amb la taula següent:  
  
Nombre d'equips per esport i categoria en competició municipal o intermunicipal Inscripció màxima per a  
competició provincial  
De 4 a 8 1  
De 9 a 12 2  
De 13 a 17 3  
18 o més 4  
  
  
  
Les institucions públiques organitzadores comunicaran els equips classificats a la secció d'Activitat Física i Esport de la direcció territorial d'Educació, Cultura i Esport corresponent a la seua província, que marcarà el termini màxim de presentació d'aquests.  
5.2. Àmbit provincial: per a la categoria aleví, infantil i cadet. Excepcionalment, la comissió tècnica provincial corresponent, amb informe previ a la comissió autonòmica, podrà autoritzar la categoria de benjamí i juvenil en alguns esports, quan la participació i l'organització de la modalitat esportiva així ho requerisquen. La competició provincial constarà de la fase final provincial i serà organitzat per les comissions tècniques provincials per als esportistes i equips classificats de les diferents competicions municipals i intermunicipals, en funció del barem recollit en la base 5.1.4.  
Per a poder celebrar-se una competició provincial hauran de classificar-se i disputar aquesta un mínim de 4 equips per esport i categoria i que pertanguen a tres o més entitats.  
5.3. Àmbit autonòmic: per a la categoria infantil i cadet. Excepcionalment es podrà autoritzar la categoria d'aleví en el nivell de promoció en alguns esports, quan la participació i l'organització de la modalitat esportiva així ho requerisquen. Serà organitzat per la comissió tècnica autonòmica d'acord amb les bases de competició específiques de cada modalitat esportiva.  
En les modalitats esportives i categories en les quals s'organitza una competició del nivell de promoció, només existirà fase final autonòmica quan així ho acorde la comissió tècnica autonòmica en funció dels equips participants classificats.  
En les modalitats esportives i categories en les quals s'organitza competició del nivell d'iniciació al rendiment, seran els equips i/o esportistes d'aquestes competicions els únics que podran participar en l'àmbit autonòmic, segons establisquen les bases de competició específiques de cada modalitat esportiva.  
Excepcionalment, quan la inscripció en el nivell d'iniciació al rendiment siga considerada insuficient per la comissió tècnica autonòmica, i a l'efecte de designar als equips assistents a la final autonòmica, es podran disputar eliminatòries amb equips finalistes en el nivell de promoció.  
Haurà d'existir un mínim de cinquanta inscripcions pertanyents almenys a sis entitats esportives de dues províncies diferents. No es consideraran en aquest còmput les federacions esportives autonòmiques de la Comunitat Valenciana.  
Excepcionalment es podran realitzar campionats autonòmics de modalitats esportives que no complisquen els requisits exposats en el paràgraf anterior quan la comissió tècnica autonòmica ho considere oportú pel seu interés social i de promoció esportiva.  
  
  
  
6. Organització.  
6.1. Els XXXVIII Jocs Esportius de la Comunitat Valenciana es desenvoluparan des de l'1 de setembre de 2019 fins al 31 d'agost de 2020.  
Les bases de competició específiques de cadascuna de les modalitats esportives s'establiran de comú acord amb la federació esportiva corresponent. Aquestes bases estaran a la disposició de les persones interessades en la pàgina web jocsesportiuscv.gva.es, en les direccions territorials d'Educació, Cultura i Esport d'Alacant, Castelló i València, i en les pàgines web i seus de les corresponents federacions esportives autonòmiques.  
6.2. Per a l'organització i control dels esmentats Jocs Esportius es constituiran les comissions tècniques següents:  
- La comissió tècnica autonòmica, que serà l'encarregada del desenvolupament de l'activitat de cada modalitat esportiva en el seu àmbit de competència i estarà integrada per dos representants de la Direcció General d'Esport i un representant de cadascuna de les institucions o òrgans següents: la federació esportiva implicada i les tres direccions territorials d'Educació, Cultura i Esport i actuarà com a secretari de la comissió el cap de la Secció d'Extensió Esportiva de la Direcció General d'Esport.  
La comissió tècnica autonòmica estarà presidida pel cap de Servei de Promoció de l'Esport i Activitat Física de la Direcció General d'Esport i tindrà la seua seu on la tinga aquest òrgan.  
- Comissions tècniques provincials a Alacant, Castelló i València, que seran les encarregades del desenvolupament de l'activitat de cada modalitat esportiva en el seu àmbit de competència i estaran integrades per dos representants de les corresponents direccions territorials d'Educació, Cultura i Esport i un representant de la federació esportiva implicada, actuant com a presidents d'aquestes els caps de secció d'Activitat Física i Esport de les direccions territorials d'Educació, Cultura i Esport, i com a secretari un funcionari de la direcció territorial corresponent.  
  
La comissió tècnica autonòmica i la comissió tècnica provincial corresponent s'ajustaran en el seu funcionament al disposat en la Llei 40/2015, d'1 d'octubre, de règim jurídic de les administracions públiques.  
  
7. Inscripcions en el nivell de promoció.  
7.1. Per a poder participar en el nivell de promoció, l'entitat interessada haurà de realitzar la inscripció exclusivament en línia a través de l'aplicació web JOCSE en la pàgina web jocsesportiuscv.gva.es, en els terminis que s'indiquen a continuació:  
7.1.1. Esports col·lectius, nivell de promoció, per a totes les categories: la inscripció es realitzarà en línia en l'aplicació web de la Generalitat JOCSE, amb data límit el 18 d'octubre de 2019.  
Per a aquelles competicions o activitats exclusivament d'àmbit municipal que no classifiquen per a l'àmbit provincial, la inscripció en línia, podrà realitzar-se a través de l'aplicació web de la Generalitat JOCSE com a mínim, amb 30 dies d'antelació a la celebració de la competició o activitat.  
7.1.2. Esports individuals, nivell de promoció, per a totes les categories: la inscripció es realitzarà en línia en l'aplicació web de la Generalitat JOCSE com a mínim, amb 20 dies d'antelació a la celebració de la competició o activitat.  
7.2. Els ajuntaments que disposen d'inscripció en línia municipal pròpia, hauran d'inscriure's també en JOCSE. Per a això, hauran de remetre la informació dels equips i participants de cadascuna de les entitats inscrites en un fitxer de dades normalitzat XML d'exportació d'inscripcions en Jocs Esportius, perquè puga ser traslladada a l'aplicació de la Generalitat JOCSE.  
7.3. En la modalitat de futbol només existirà fase municipal/intermunicipal en el nivell de promoció i la competició finalitzarà en aquest àmbit.  
7.4. En la modalitat de futbol sala només existirà el nivell de promoció.  
Els equips participants en la modalitat de futbol sala masculí només podran inscriure un màxim de dos jugadors que posseïsquen llicència federada en la modalitat de futbol o futbol sala.  
Els equips participants en la modalitat de futbol sala femení podran inscriure esportistes amb llicència federada en la modalitat de futbol o futbol sala.  
7.5. Cada ajuntament enviarà, amb data límit el 15 de novembre de 2019 a la secció d'Activitat Física i Esport de la direcció territorial d'Educació, Cultura i Esport corresponent a la seua província, la documentació següent:  
- Informació sobre els esports per als quals s'organitzarà fase municipal o, si escau, intermunicipal.  
- Calendari de la competició i activitats municipals en cas que s'organitze.  
- Projecte de multiesport.  
- Bases específiques de modalitat esportiva per a la categoria prebenjamí adequada a les seues edats, si escau.  
- Informació dels esports i equips en els quals no es puga organitzar competició municipal i que estiguen interessats a participar en l'àmbit intermunicipal.  
En el cas que, una vegada finalitzat el termini de presentació de la documentació per part dels ajuntaments, es produïsca alguna modificació o ampliació d'aquesta, s'haurà de remetre a la secció d'Activitat Física i Esport de la direcció territorial d'Educació, Cultura i Esport corresponent a la seua província, dins del termini de 10 dies naturals des que es produïsca la nova inscripció.  
Quan els ajuntaments no remeten la documentació sol·licitada en la data indicada, s'entendrà que no participen en la present edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització de la fase municipal.  
7.6. La inscripció en el nivell de promoció dels Jocs Esportius a través de l'aplicació JOCSE suposa l'acceptació d'aquesta resolució i la seua normativa d'aplicació.  
  
8. Inscripcions en el nivell d'iniciació al rendiment.  
8.1. Per a poder participar en el nivell d'iniciació al rendiment, l'entitat interessada haurà de formalitzar la seua inscripció en els llocs i terminis que s'indiquen:  
8.1.1. Esports col·lectius, nivell d'iniciació al rendiment, indicats en la base 4 (bàsquet, handbol, rugbi i voleibol): la inscripció es realitzarà en la federació esportiva corresponent amb la data límit que s'establisca en les bases de competició específiques de cada esport.  
  
8.1.2. Esports individuals, nivell d'iniciació al rendiment, indicats en la base 4 (atletisme, natació i triatló): la inscripció es realitzarà en la federació esportiva corresponent amb la data límit que s'establisca en les bases de competició específiques de cada esport.  
  
8.2. Les federacions esportives amb modalitats d'iniciació al rendiment hauran de remetre a la Direcció General d'Esport la informació dels equips i participants de cadascuna de les entitats inscrites en el nivell d'iniciació al rendiment. La informació es remetrà en un fitxer de dades normalitzat XML d'exportació d'inscripcions en Jocs Esportius, perquè puga ser traslladada a l'aplicació de la Generalitat JOCSE.  
  
Quan la federació no remeta la documentació sol·licitada en la data indicada per la Direcció General d'Esport, s'entendrà que no participen en la present edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització del nivell d'iniciació al rendiment.  
8.3. La inscripció en el nivell d'iniciació al rendiment dels Jocs Esportius suposa l'acceptació d'aquesta resolució i la seua normativa d'aplicació.  
  
9. Documentació.  
9.1. En les trobades i competicions dels Jocs Esportius, segons l'àmbit de competició i la categoria, els i les esportistes, els tècnics i les tècniques i els delegats i les delegades que participen hauran de presentar la documentació següent:  
9.1.1. En l'àmbit de competició municipal i intermunicipal:  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent.  
9.1.2. En l'àmbit provincial o autonòmic:  
- Full d'inscripció dels Jocs Esportius de la Comunitat Valenciana.  
- Llicència dels Jocs Esportius de la Comunitat Valenciana validada per l'entitat local corresponent i per les seccions d'Activitat Física i Esport de la direcció territorial d'Educació, Cultura i Esport corresponent a la seua província. En cas de no estar validada per les direccions territorials d'Educació, Cultura i Esport i només estar validada per l'entitat local, s'haurà de presentar el document original o la fotocòpia acarada del DNI o el passaport individual (els estrangers hauran de presentar passaport individual o targeta de resident).  
9.2. En les bases de competició específiques de cadascuna de les modalitats esportives es determinaran i es regularan, si escau, les especificitats quant a documentació.  
9.3. Aquesta documentació haurà de posar-se a la disposició del personal arbitral i representants federatius i de la Generalitat, sempre que siga requerida.  
9.4. Per al nivell d'iniciació al rendiment, les inscripcions, llicència i documentació referides en les bases 8 i 9, podran regular-se i determinar-se de manera diferent i figurarà, en tal cas, en les bases de competició específiques de cada modalitat esportiva.  
  
10. Composició dels equips.  
La composició numèrica màxima dels equips serà la següent:  
  
Esport Nivell de promoció  
Nombre de jugadors i jugadores  
  
Màxim Mínim Nivell de rendiment  
Nombre de jugadors i jugadores  
  
Màxim Mínim  
Bàsquet  
 15 8  
(minibàsket mín.9) Entre 12 i 15 (\*) 8  
(minibàsket mín.9)  
Handbol 18 8 18 10  
Futbol sala 20 Masc. Fem. Àmbit federat Normativa FFCV  
 8 6   
Rugbi infantil 30 9 30 9  
Rugbi cadet 30 12 30 12  
Voleibol 20 8 14 8  
  
  
  
(\*) El nombre màxim de jugadors/es en bàsquet d'iniciació al rendiment es trobarà detallat en les bases de competició específiques i serà entre 12 i 15 jugadors/es, depenent de la diferenciació dels nivells de competició que s'establisquen.  
En les altres modalitats esportives el nombre màxim de jugadors i jugadores estarà especificat en les bases de competició específiques.  
  
  
11. Assistència sanitària i assegurances.  
11.1. La Conselleria de Sanitat Universal i Salut Pública donarà atenció medicosanitària a través dels seus centres i institucions sanitàries, amb tots els dispositius existents en la seua xarxa, als esportistes, entrenadors, delegats i organitzadors que patisquen qualsevol accident de caràcter esportiu durant la participació en els Jocs Esportius de la Comunitat Valenciana. Aquesta atenció haurà de produir-se abans de transcorregudes 48 hores d'ocorregut l'accident.  
Per a poder ser beneficiari/ària de les prestacions esmentades en el paràgraf anterior haurà d'haver formalitzat la corresponent inscripció en els Jocs Esportius de la Comunitat Valenciana, convocats per la Generalitat, i disposar de la llicència esportiva dels Jocs Esportius degudament diligenciada que haurà de ser aportada en el moment de sol·licitar l'oportuna atenció medicosanitària.  
11.2. L'entitat asseguradora amb contracte en vigor amb la Conselleria d'Educació, Cultura i Esport cobrirà l'assistència mèdica continuada, posterior a la prestada en primera instància per la Conselleria de Sanitat i Salut Pública, derivada d'accident esportiu que puguen patir en el transcurs de les competicions, entrenaments o desplaçaments els esportistes, entrenadors, organitzadors i delegats participants en els Jocs Esportius de la Comunitat Valenciana, d'acord amb el Reial decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competeixen.  
Mai es podrà sol·licitar aquesta segona assistència mèdica continuada sense l'informe de l'atenció primària elaborat per la Conselleria de Sanitat i Salut Pública no més tard de les 48 hores posteriors a l'accident. Se seguirà el protocol establit que figura en la web de jocsesportiuscv.gva.es  
  
12. Jornada, camps de joc i material de competició.  
En l'àmbit provincial i autonòmic, les jornades per a competicions o activitats seran preferentment els dissabtes de 09.00 a 13.00 hores.  
En les competicions provincials i autonòmiques, tots els equips d'esports col·lectius que siguen designats per a jugar a casa seran els responsables d'aportar per a cada trobada el material necessari i la instal·lació adequada.  
En els casos de designació d'un camp de joc neutral i en les finals provincials o autonòmiques, cada equip aportarà una pilota reglamentària, així com el material necessari per a l'escalfament.  
  
13. Règim disciplinari.  
Per a resoldre les qüestions suscitades en matèria de disciplina esportiva s'aplicarà el reglament federatiu corresponent, a excepció dels punts que facen referència a sancions econòmiques.  
Es crearan els següents nivells i àmbits de comités de competició amb caràcter general:  
- En primera instància:  
En competicions municipals/intermunicipals, el comité de competició que estime oportú l'organitzador de la competició.  
En competicions provincials i d'àmbit autonòmic, el comité de competició de la federació corresponent, assistit per una persona responsable de l'àmbit federatiu dels Jocs Esportius de la Comunitat Valenciana.  
  
- En segona instància:  
El comité d'apel·lació de la federació corresponent, assistit per una persona responsable de l'àmbit federatiu dels Jocs Esportius de la Comunitat Valenciana.  
- En tercera i última instància:  
El Tribunal de l'Esport de la Comunitat Valenciana, que esgota la via administrativa.  
  
  
  
ANNEX II  
Titulacions personal tècnic de Jocs Esportius  
  
1. Les titulacions següents permetran la tramitació de la corresponent llicència d'entrenador o entrenadora / monitor o monitora dels Jocs Esportius per a totes les modalitats esportives, en el nivell de promoció:  
  
- Grau en Ciències de l'Activitat Física i l'Esport o equivalent. (Llicenciatura en Educació Física ...).  
- Grau d'Educació Primària menció en Educació Física. (Diplomatura en Educació Física, Mestre Especialista en Educació Física ...).  
  
- Tècnic o tècnica superior en Animació d'Activitats Física i Esportives o titulació que ho substitueix.  
2. Les titulacions següents permetran la tramitació de la corresponent llicència de monitor o monitora dels Jocs Esportius per a les activitats lúdiques i recreatives en el nivell de promoció:  
- Tècnic o tècnica de grau mitjà en Conducció d'Activitats Físiques en el Medi Natural (exclusivament per a activitats en la naturalesa i multiesport).  
- Certificats de professionalitat de la família d'activitats físiques i esportives que habiliten per a l'exercici de funcions de monitora esportiva/monitor esportiu en l'àrea d'Activitat Física Recreativa:  
- Animació fisicoesportiva i recreativa, AFDA0211.  
- Animació fisicoesportiva i recreativa per a persones amb discapacitat, AFDA0411 (exclusivament per a activitats d'esport adaptat).  
  
- Guia per itineraris amb bicicleta, AFDA0109 (exclusivament per a activitats de ciclisme).  
- Guia per itineraris de baixa i mitja muntanya, AFDA0611 (exclusivament per a activitats en la naturalesa).  
- Guia per barrancs secs o aquàtics, AFDA0112 (exclusivament per a activitats en la naturalesa).  
  
- Certificats de professionalitat de la família d'activitats físiques i esportives que habiliten per a l'exercici de funcions de monitora esportiva/monitor esportiu en l'àrea d'Activitat Física Esportiva de Caràcter Formatiu:  
- Activitats de natació, AFDA0310 (exclusivament per a activitats d'iniciació a la natació).  
- Instrucció de ioga, AFDA0311 (exclusivament per a activitats de ioga).  
  
3. Les titulacions següents permetran la tramitació de la corresponent llicència d'entrenador o entrenadora dels Jocs Esportius exclusivament per a la modalitat esportiva específica per a la qual van obtindre la corresponent titulació:  
- Certificat de cicle inicial de grau mitjà en les diferents modalitats esportives dels ensenyaments esportius de règim especial.  
- Tècnic o tècnica esportiu de grau mitjà o de grau superior en les diferents modalitats esportives dels ensenyaments esportius de règim especial.  
- Formacions esportives en període transitori, en els seus diferents nivells, autoritzades per l'òrgan competent en matèria de formació esportiva de la comunitat autònoma corresponent.  
- Certificat d'entrenador esportiu federatiu expedit amb anterioritat a la data d'entrada en vigor de la corresponent llei de regulació de les professions de l'esport.  
En el nivell d'iniciació al rendiment es regularà la titulació mínima exigida en les bases de competició específiques de cada esport, que en cap cas serà inferior a les establides en el punt 3 del present annex.  
  
Els entrenadors que acrediten la seua inscripció en Jocs Esportius en la temporada o curs anterior 2018-2019 i que no disposen de cap de les formacions especificades en el present annex, podran inscriure's en la present temporada presentant una declaració responsable en la qual es comprometen a matricular-se en el pròxim curs que es convoque de la seua modalitat esportiva de Nivell I o d'oferta parcial d'aquest.